Τα **Ημισκούμπρια** (ή αλλιώς **Ημίζ**) είναι ελληνικό hip hop μουσικό συγκρότημα που ιδρύθηκε το 1996 και αποτελείται από τους Δημήτρη Μεντζέλο, Μιθριδάτη και Πρύτανη.

Ιστορία
-------

### Πρώιμα χρόνια

Το όνομα του συγκροτήματος είναι όρος παρεΐστικος που, όπως οι ίδιοι δηλώνουν, χαρακτηρίζει τον άνθρωπο που μπορεί και ελίσσεται στις δύσκολες ώρες, σαν το "σκουμπρί".

Οι τρεις τους ήταν φίλοι πολλά χρόνια κι έγραφαν στίχους για ό,τι τους ενοχλούσε γύρω τους. Τα Ημισκούμπρια, όπως και άλλα hip hop συγκροτήματα της εποχής, γνωρίστηκαν μέσω της ραδιοφωνικής εκπομπής του Δημήτρη Μεντζέλου στο Space FM το 1992, ενώ ξεκίνησαν να κάνουν μαζί μουσική το 1993. Το 1994, δημιούργησαν συγκρότημα με όνομα "Αδιάφθοροι", όπου συμμετείχε και ο φίλος τους, Sick. Μέχρι τότε, ο έφηβος Μιθριδάτης είχε ένα συγκρότημα, τους Tar N Feathers, και ζήτησε από τον Μεντζέλο να γίνει ο MC τους, χωρίς ποτέ αυτό να γίνει πραγματικότητα. Ο Πρύτανης αρχικά ήθελε να είναι MC, όμως σύντομα διαπίστωσε ότι δεν ήταν αρκετά καλός. Αν και αρχικά προσπάθησαν να γράψουν κοινωνικοπολιτικό στίχο, σύντομα διαπίστωσαν ότι δεν τους έβγαινε πραγματικά, κι έτσι σύντομα μετονομάστηκαν σε Ημισκούμπρια, αποκτώντας το χαρακτηριστικό σατιρικό ύφος τους, επηρεασμένοι από τους Beastie Boys, τους Black Sheep και τους De La Soul. Πιο συγκεκριμένα, τα Ημισκούμπρια δημιουργήθηκαν το 1994 με αρχικά μέλη τον Μεντζέλο και τον Μιθριδάτη. Αφού ο Sick κατατάχτηκε στον στρατό, ο Πρύτανης αποφάσισε να προσχωρήσει στα Ημισκούμπρια στις αρχές του 1995, οδηγώντας στην διάλυση των Αδιάφθορων. 

Η πρώτη τους δισκογραφική εμφάνιση των τριών μελών του συγκροτήματος έγινε το 1993, ως μέρος του rap supergroup Radicals, με τα ψευδώνυμα Master J (Δημήτρης Μεντζέλος), Junior J (Μιθριδάτης) και Hard C (Πρύτανης) στο EP με τον τίτλο *R.E.A.L.*. Το 1994, συμμετείχαν και τα τρία μέλη του συγκροτήματος, ως Αδιάφθοροι, σε μία συλλογή της FreeStyle Productions, με το τραγούδι *Το Hip Hop δεν Σταματά*, το οποίο αργότερα συμπεριλήφθηκε στον πρώτο τους δίσκο ως Ημισκούμπρια. Ωστόσο, σύμφωνα με δική τους ομολογία, το πρώτο τραγούδι των Ημίζ είναι *Ο Μοναχός*, γραμμένο το 1994. Εκείνη την περίοδο, είχαν ηχογραφήσει αρκετές κασέτες, τις λεγόμενες "ημισκουμπριακές". Πιο χαρακτηριστική είναι εκείνη του Δημήτρη Μεντζέλου, *Ο Βρωμύλος*, που κυκλοφόρησε κατά λάθος.

Το 1995 αποφάσισαν να εισέλθουν στη δισκογραφία. Εκείνη την εποχή, ψάχνοντας ο Πρύτανης για κάποιο studio ηχογραφήσεων που να διαθέτει sampler, σε μία συζήτηση που είχε με τον Νίκο Βουρλιώτη των Goin' Through, (συνάδελφος εκείνη την περίοδο του Μιθριδάτη στο δισκοπωλείο Metropolis), ο Νίκος προτείνει τον συνεργάτη του στους Goin' Through, Μιχάλη Παπαθανασίου.

### 1996-2007

Στις αρχές του 1996, τα Ημισκούμπρια ξεκίνησαν επίσημα την καριέρα τους, κυκλοφορώντας τον πρώτο δίσκο τους, με τίτλο *30 Χρόνια Επιτυχίες*, περίπου ένα μήνα μετά από το CD Single "Η Τσόντα", που απροσδόκητα άγγιξε τις πωλήσεις των 30.000 αντιτύπων και έγινε ο πρώτος χρυσός ελληνικός hip hop δίσκος.

Το 1997, την επιτυχία του πρώτου τους δίσκου, ήρθε να συνεχίσει *Ο Δίσκος Που Διαφημίζετε*, ο δεύτερος δίσκος τους, που έγινε πλατινένιος με πωλήσεις που ξεπέρασαν τα 50.000 αντίτυπα. Την ίδια χρονιά, ο Μιθριδάτης και ο Πρύτανης, σε συνεργασία με τον Μιχάλη Παπαθανασίου, ανέλαβαν την μουσική παραγωγή του πρώτου και μοναδικού δίσκου του στενού τους συνεργάτη, Dr. Dreez, με τίτλο "Αμφιθυμία", που είχε G-Funk επιρροές.

Ανάλογη επιτυχία με τους δύο προηγούμενους είχε και ο τρίτος τους δίσκος, το 1998, με τίτλο *Στενές Επαφές Με 3ς Τύπους*, που επίσης έγινε χρυσός, αποσπώντας το χρυσό single Η Μαγική Τσατσάρα. Την ίδια χρόνια, εμφανίστηκαν σε διαφήμιση του Milko.

Το 1999 βρήκε τα Ημισκούμπρια να μετακομίζουν στη δισκογραφική στέγη της Universal και στο ιστορικό label της Def Jam, η οποία έδωσε για πρώτη φορά το label της σε ευρωπαϊκό συγκρότημα. Την ίδια χρονιά, κυκλοφόρησε ο τέταρτος δίσκος τους, το *2030* και το soundtrack της ταινίας του Νίκου Περάκη *Θηλυκή Εταιρεία*, με τίτλο *Ο Παπαγάλος*.

Το 2000 προχώρησαν στη δημιουργία της LA KLiKARiA, ενός rap supergroup που αποτελούνταν από τους ίδιους, τους Καβουροδεινόσαυρους, τον Dr. Dreez, τη Μαριλέττα και τον Sifu VERSUS και κυκλοφόρησαν έναν ομώνυμο δίσκο. Ωστόσο, το project δεν επαναλήφθηκε για περίπου 14 χρόνια.

Το 2002 κυκλοφόρησε το πέμπτο τους άλμπουμ, με τίτλο *Τη Λόλα απ' τη Φωτιά Ποιος θα τη Βγάλει;*. Το καλοκαίρι της ίδιας χρονιάς, κυκλοφόρησε η επιτυχία *Πάμε Όλοι Μαζί σε μια Παραλία*, σε συνεργασία με τη Μαριλέττα. Το ίδιο έτος, ηχογράφησαν τραγούδι για την κινητή τηλεφωνία Cosmote, ενώ περίπου την ίδια περίοδο έκαναν μια ραδιοφωνική διαφήμιση για τα Jumbo.

Το 2003, τα Ημισκούμπρια χρησιμοποιήθηκαν σε CD ROM που μιλούσε για την πρόληψη από τους σεισμούς. Την σεζόν 2003-2004, γύρισαν κάποια σκετσάκια με τίτλο *Show Fuckin' What?*, που προβλήθηκαν από το Star Channel.

Το 2004 και μετά από δύο χρόνια δισκογραφικής απουσίας, κυκλοφόρησαν με την Minos-EMI τις *Γυναικολογίες*, τον έκτο δίσκο τους, αφιερωμένο στις γυναίκες. Σε συνεργασία με την Henessy, κυκλοφόρησαν λίγους μήνες αργότερα το CD Single *Ήπια 15*, καθώς και το βίντεο κλιπ του τραγουδιού στις remix εκδόσεις του, καθώς και το βίντεο κλιπ του *Σεξ*.

Το 2005 έπαιξαν σε διαφήμιση του Νίκα.

Το 2006, με αφορμή τη συμπλήρωση 10 χρόνων του συγκροτήματος στο δισκογραφικό στερέωμα, κυκλοφόρησαν το έβδομο και τελευταίο άλμπουμ τους, με τίτλο *Η Απλή Μέθοδος Των Τριών*.

Το 2007 χρησιμοποιήθηκαν σε αντικαπνιστικό CD ROM με το κομμάτι *Πάφα πούφα το Τσιγάρο* και τα Χριστούγεννα του ίδιου έτους κυκλοφόρησαν το τραγούδι με τίτλο *Τα Χριστούγεννα Σημαίνουν*. Την ίδια χρονιά, έκλεισαν τον πρώτο επιτυχημένο κύκλο της καριέρας τους, έπειτα από δώδεκα συνεχόμενα έτη. Τα επόμενα χρόνια, συνεχίζουν ως γκρουπ, παράλληλα με τη σόλο πορεία τους, κάνοντας πλέον σπάνιες live εμφανίσεις μαζί.

### 2008-2016

Το 2008 συμμετείχαν στο soundtrack της ταινίας *Πεθαίνω για Σένα*, με το τραγούδι *Προσοχή Σκύλος Δαγκώνει*, σε συνεργασία με τον Λαυρέντη Μαχαιρίτσα.

Το 2009, μετά από πολλά χρόνια επιτυχημένης πορείας με τα Ημισκούμπρια, ο Μιθριδάτης κυκλοφόρησε τον πρώτο προσωπικό του δίσκο, με τίτλο *Αιρετικά Ερωτικός*, σε συνεργασία με τον Πρύτανη από τη Legend.

Το 2010, τα Ημισκούμπρια έβγαλαν καινούργιο κομμάτι σε CD Single, με θέμα την οικονομική κρίση με τον τίτλο *Πώς να Σου το Πω* από τη Universal.

Το 2011 κυκλοφόρησε το κομμάτι *Μια Ιθαγενή*, με συμμετοχή του Ψ, σε Digital Single, τραγούδι το οποίο σηματοδότησε την περίοδο της ανεξάρτητης δισκογραφίας του συγκροτήματος.

Το 2012 έκαναν ορισμένες live εμφανίσεις.

Τα Ημισκούμπρια έκτοτε, από το 2013 και έπειτα, κυκλοφορούν ανεξάρτητα στο διαδίκτυο νέα τραγούδια, ως σόλο καλλιτέχνες και ενίοτε ως συγκρότημα, ενώ παράλληλα κάνουν συναυλίες ο καθένας ξεχωριστά αλλά και κάποιες φορές μαζί, ως γκρουπ.

Το 2014 συνέχισαν, επιλεκτικά, τις ζωντανές τους εμφανίσεις.

Το 2015, μετά από 14 χρόνια, επέστρεψε η La Klikaria αποτελούμενη από όλα τα νέα μέλη της Imiz Biz (Ημισκούμπρια, Σέξπυρ, Τρι.Π.Α. Κρου, Stereo Mike, SMA, Μαύρος Ήλος, Sφalma & QB Mix) με ένα νέο single με τίτλο *#GoogleDatShit*.

To 2016, συμπληρώνοντας 20 χρόνια στην δισκογραφία, το συγκρότημα κυκλοφόρησε ένα καινούριο τραγούδι για να γιορτάσει το γεγονός με τίτλο *Λε Χάμ*. Παράλληλα, έκανε κάποιες επετειακές συναυλίες μέσα στο ίδιο έτος με τις οποίες τα μέλη του συγκροτήματος ολοκλήρωσαν την κοινή τους καλλιτεχνική πορεία.

### Άλλα

#### Συνεργασίες

Κατά περιόδους, έχουν κάνει αρκετές εμφανίσεις σε δίσκους άλλων καλλιτεχνών, όπως: Λουκιανός Κηλαηδόνης, Βασίλης Καζούλης, Βαγγέλης Γερμανός, Μανώλης Ρασούλης, Πωλίνα, Γιάννης Λογοθέτης, Ευσταθία, Βαλάντης, Πάμελα, Etsi De, Goin' Through, Σέξπυρ, Trendy HooliGuns, Tus, SMA, SUFFIX, SoulBro, Σκιές, Killah P, Haji Mike, Σίγμα Πι, DJ The Boy, Cenobite. Για αρκετά χρόνια, η Nike είχε αναλάβει την ενδυμασία του συγκροτήματος.

#### Imiz Biz Entertainment

Τα Ημισκούμπρια είχαν τη δική τους δισκογραφική εταιρεία, η οποία ιδρύθηκε το 1996, με το αρχικό όνομα Ημί-Rec. Το 1999 μετονομάστηκε σε Imiz Biz Entertainment και μέχρι το 2016 φιλοξένησε καλλιτέχνες όπως: Dr. Dreez (1996-2002), Καβουροδεινόσαυροι (1999-2001), La Klikaria (2000-2001, 2015), Μαριλέττα (2000-2001), Sifu Versus (2000), Έτσι Ντε (2001-2006), Σέξπυρ (1999-2016), DJ Vanilla (1999-2016), Tang Ram (2005), B-Sykes (2004-2008), Don Freaka (2012-2013), Stereo Mike (2012-2016), Τρι.Π.Α. (2012-2016), SMA (2013-2016), Sfalma (2013-2016), DJ Tyler (2014-2016) και Μαύρος Ήλος (2015-2016).

Το 2017 ο Μιθριδάτης δημιούργησε την Amok Time Arts από όπου κυκλοφορούν έκτοτε οι προσωπικές του δουλειές.

Δισκογραφία
-----------

### Στούντιο άλμπουμς

* *30 Χρόνια Επιτυχίες* (1996)
* *Ο Δίσκος που Διαφημίζετε* (1997)
* 
* *Στενές Επαφές με 3ς Τύπους* (1998)
* *2030* (1999)
* 
* *La KLiKARiA* (2000)
* *Τη Λόλα από τη Φωτιά ποιος θα τη Βγάλει;* (2001)
* *Γυναικολογίες* (2004)
* *Η Απλή Μέθοδος των Τριών* (2006)

### Κυκλοφορίες προ-Ημισκούμπρια

* *Tar N Feathers* (ως Tar N Feathers) (1993)
* *R.E.A.L.* (ως Radicals) (1993)
* *Freestyle Collection Vol.1* (1994)

### Singles

* *Η Τσόντα* (1996)
* *Η Μαγική Τσατσάρα* (ft. U.N.E.E.K.) (1998)
* *Κοίτα Με* (ως La Klikaria) (2001)
* *Πάμε Όλοι Μαζί σε μια Παραλία* (ft. Μαριλέττα) (2001)
* *Πώς να Αντιμετωπίσετε το Σεισμό* (2003)
* *Greek Lover* (2004)
* *Είναι Μόνο Εκλογές* (2004)
* *Ήπια 15* (2004)
* *Τσιγάρο; Όχι, Ευχαριστώ* (2007)
* *Τα Χριστούγεννα Σημαίνουν* (2007)
* *Πως να Σου το Πω* (2010)
* *Μια Ιθαγενή* (2011) (ft. Ψ)
* *#GoogleDatShit* (2015) (ως La Klikaria)
* *Λε Χαμ* (2016)

### Συλλογές

* *Ημισκούμπρια Best Off* (1998)
* *Το Hip Hop Δεν Σταματά* (1998)
* *2000 Millenium Edition* (2000)
* *Ημίζ Forevah* (2001)
* *30 Χρόνια Επιτυχίες*/*Ο Δίσκος που Διαφημίζετε* (2004)
* *Tha Def Jam Yearz* (2005)
* *Decade 96-06: Das Beste* (2007)
* *Τα Σουξέ του Δίσκου: Tha Best of tha Rest* (2007)
* *Πορτραίτα* (2008)
* *Παραμένουμε Μουρλοί: Greatest Hits* (2008)

### Συμμετοχή σε συλλογές

* *Χοντρές Δουλειές* (1997)
* *Hip Hop Power* (1998)
* *Hip Hop Mission* (1999)
* *Θηλυκή Εταιρεία* (1999)
* *Addictive Sounds Vol. 1* (2007)
* *Πεθαίνω για Σένα* (2009)

Παραπομπές
----------

1. ↑  «Ημισκούμπρια - Συνέντευξη στο Music Corner». *www.musiccorner.gr*. Ανακτήθηκε στις 18 Μαρτίου 2018.
2. ↑  «Ημισκούμπρια: Πώς προέκυψε το όνομα του συγκροτήματος;». *GetGreekMusic*. 2016-04-08. Αρχειοθετήθηκε από το πρωτότυπο στις 2019-10-11.. Ανακτήθηκε στις 2018-03-19.
3. ↑  «Τι κάνουν σήμερα τα Ημισκούμπρια;». *Newsbeast.gr*. 2013-01-04.. Ανακτήθηκε στις 2018-03-18.
4. ↑  Κοροβέσης,, Γιάννης Κοτζιάς, Λουκιανός. «Συνέντευξη Δημήτρη Μεντζέλου (Ημισκούμπρια)». *Rocking.gr*. Αρχειοθετήθηκε από το πρωτότυπο στις 2017-12-26.. Ανακτήθηκε στις 2018-03-18.
5. ↑  «ΘΗΛΥΚΗ ΕΤΑΙΡΕΙΑ - Φιλμογραφία - Φιλμογραφία | Ταινιοθήκη Της Ελλάδος». *www.tainiothiki.gr* (στα Αγγλικά). Αρχειοθετήθηκε από το πρωτότυπο στις 9 Ιανουαρίου 2018. Ανακτήθηκε στις 19 Μαρτίου 2018.
6. ↑  «Ημισκούμπρια "Τη Λόλα απ' τη φωτιά ποιος θα τη βγάλει"». *www.musiccorner.gr*. Ανακτήθηκε στις 19 Μαρτίου 2018.
7. ↑  «Τα Ημισκούμπρια "Πάμε όλοι μαζί σε μία παραλία"». *www.musiccorner.gr*. Ανακτήθηκε στις 19 Μαρτίου 2018.
8. 1 2  «Ημισκούμπρια». *MusicHeaven*. Ανακτήθηκε στις 19 Μαρτίου 2018.
9. ↑  Crete.gr, Stefanakis Petros, www.Rethimno.gr, EnterTheWeb.gr. «Ημισκούμπρια: «Πρέπει να αλλάξουμε χώρα!»». *www.hxosfm.gr*. Αρχειοθετήθηκε από το πρωτότυπο στις 11 Αυγούστου 2016. Ανακτήθηκε στις 19 Μαρτίου 2018.
10. 1 2 3  «Αφιέρωμα Ημισκούμπρια» (στα αγγλικά). *Beat-Town*.. Ανακτήθηκε στις 2018-03-19.
11. ↑  «Ποιοι Έλληνες καλλιτέχνες τραγούδησαν για τα Χριστούγεννα; - SUPER FM RADIO» (στα αγγλικά). *SUPER FM RADIO*. 2017-12-09.. Ανακτήθηκε στις 2018-03-19.
12. ↑  «Λαυρέντηs Μαχαιρίτσαs - Πεθαίνω για σένα». *sohosfm.gr*. Ανακτήθηκε στις 19 Μαρτίου 2018.
13. ↑  «Ημισκούμπρια - Πως να σου το πώ [Video Clip»]. *hiphop.gr*. 2010-08-03.. Ανακτήθηκε στις 2018-03-19.
14. ↑  «Nέο single από τα Ημισκούμπρια». *Madata.GR*.. Ανακτήθηκε στις 2018-03-18.
15. ↑  «LA KLIKARIA 2015 - #GoogleDatShit... Η ΕΠΙΣΤΡΟΦΗ!». *hiphop.gr*. 2015-06-18.. Ανακτήθηκε στις 2018-03-19.

Εξωτερικοί σύνδεσμοι
--------------------

* Ημισκούμπρια στο Hip-hop.gr
* *Ημισκούμπρια – Πως δημιουργήθηκε το επιτυχημένο συγκρότημα; Ο Δημήτρης Μεντζέλος εξηγεί* στο Music.net
* Ανεπίσημη ιστοσελίδα με στίχους των Ημισκουμπρίων